Správa Komisie Rade - Ročná správa o implementácii nariadenia Rady (ES) č. 866/2004 z 29. apríla 2004 a o situácii, ktorá vznikla v dôsledku jeho uplatňovania {SEK(2009) 1182} /* KOM/2009/0478 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 14.9.2009 KOM(2009) 478 v konečnom znení SPRÁVA KOMISIE RADE Ročná správa o implementácii nariadenia Rady (ES) č. 866/2004 z 29. apríla 2004 a o situácii, ktorá vznikla v dôsledku jeho uplatňovania {SEK(2009) 1182} SPRÁVA KOMISIE RADE Ročná správa o implementácii nariadenia Rady (ES) č. 866/2004 z 29. apríla 2004 a o situácii, ktorá vznikla v dôsledku jeho uplatňovania Úvod Nariadenie Rady (ES) 866/2004 z 29. apríla 2004 o režime podľa článku 2 protokolu 10 Aktu o pristúpení[1] (ďalej len „nariadenie o demarkačnej línii“, v skratke GLR – Green Line Regulation) nadobudlo účinnosť 1. mája 2004. Stanovujú sa v ňom podmienky uplatňovania ustanovení právnych predpisov EÚ na pohyb osôb, tovaru a služieb cez líniu medzi oblasťami Cyperskej republiky, v ktorých vláda Cyperskej republiky nevykonáva skutočnú kontrolu, a oblasťami, v ktorých ju vykonáva. Táto správa sa vzťahuje na obdobie od 1. mája 2008 do 30. apríla 2009. 1. Zmeny a doplnenia nariadenia o demarkačnej línii Rada prijala 16. júna 2008 nariadenie, ktorým sa mení a dopĺňa nariadenie o demarkačnej línii, aby sa ďalej zjednodušil obchod na ostrove Cyprus.[2] V tomto pozmeňujúcom nariadení sa ustanovuje všeobecné zrušenie ciel na poľnohospodárske produkty pochádzajúce zo severnej časti Cypru v prípade ich predaja na druhej strane demarkačnej línie. Okrem toho sa celková maximálna hodnota tovaru prevážaného v osobnej batožine osôb prekračujúcich líniu zvýšila zo 135 EUR na 260 EUR, aby sa takto podporil hospodársky rozvoj komunity tureckých Cyperčanov. Tovar, ktorý nepresahuje túto hodnotu, je teraz pri dovoze cez líniu do oblastí kontrolovaných Cyperskou republikou alebo na výsostné územie Spojeného kráľovstva[3] oslobodený od ciel, spotrebných daní a poplatkov. Toto pravidlo sa nevzťahuje na cigarety a alkohol, pre ktoré sú v článku 6 ods. 2 GLR stanovené limity. Nakoniec, zmeny a doplnenia transparentne upravujú dočasný dovoz tovaru (na obdobie maximálne šiestich mesiacov) zo severnej časti Cypru do oblastí kontrolovaných vládou alebo SBA. Zmeny a doplnenia GLR sa implementovali bez problémov. Neviedli však k viditeľnému zvýšeniu obchodovania s príslušnými výrobkami či poskytovania služieb tureckými Cyperčanmi na druhej strane línie. Vzhľadom na dočasný dovoz tovarov sa od 1. novembra 2008 zaviedli cyperské vnútroštátne pravidlá (vo forme obežníka colného oddelenia; ktorý prebrala správa SBA). Odvtedy sa zaznamenalo spolu 73 prípadov; 27 prípadov sa týkalo tovarov, ktoré sa majú opraviť, 14 prípadov sa týkalo tovarov, ktoré sa majú vystaviť, a jeden prípad sa týkal technického zariadenia. Ďalších 31 prípadov sa týkalo dopravných prostriedkov (registrovaných v iných krajinách) osôb, ktoré vstúpili na územie kontrolované vládou cez prístav v severnej časti Cypru a ktoré uviedli zámer zostať v oblastiach kontrolovaných vládou menej ako šesť mesiacov. Doteraz sa v prípade dočasného dovozu nevyžadovala žiadna záruka. 2. Vykonávacie opatrenia Komisia prijala 21. januára 2009 rozhodnutie o vymenovaní ďalších odborníkov vo fytosanitárnej oblasti, ktorí majú vykonávať inšpekcie v oblastiach Cyperskej republiky, ktoré nie sú pod skutočnou kontrolou vlády (pozri bod 4.6) 3. Prechod osôb cez demarkačnú líniu 3.1. Prechod osôb cez povolené miesta priechodu V nariadení sa stanovuje stabilný právny rámec pre voľný pohyb Cyperčanov, iných občanov EÚ a štátnych príslušníkov tretích krajín, ktorí prekračujú líniu na povolených miestach priechodu. Podľa údajov, ktoré poskytla Cyperská republika, počas vykazovaného obdobia prešlo 730 310 (v predchádzajúcom roku 633 163) gréckych Cyperčanov v 193 909 vozidlách (v predchádzajúcom roku 426 990)[4] z oblastí kontrolovaných vládou do severnej časti Cypru a 1 287 126 (v predchádzajúcom roku 1 162 739) tureckých Cyperčanov v 451 334 vozidlách (v predchádzajúcom roku 602 992) zo severnej časti Cypru do oblastí kontrolovaných vládou.[5] Podľa údajov, ktoré poskytla Cyperská republika, počas vykazovaného obdobia prekročilo líniu ďalších 739 097 necyperských občanov EÚ a štátnych príslušníkov tretích krajín (údaj za predchádzajúci rok nie je k dispozícii). Tieto údaje neobsahujú informácie o osobách a vozidlách, ktoré prešli cez priechody Pergamos a Strovilia , ktoré sú pod správou SBA. Správa SBA neuchováva podrobné štatistiky o týchto dvoch miestach priechodu. Správa SBA odhaduje, že priemerné ročné počty za toto vykazované obdobie sú 94 000 gréckych Cyperčanov, ktorí prešli do severnej časti Cypru, a 243 000 tureckých Cyperčanov, ktorí prešli do SBA, cez priechod Strovilia, a 34 000 gréckych Cyperčanov, ktorí prešli do severnej časti Cypru, a 168 000 tureckých Cyperčanov, ktorí prešli do SBA cez priechod Pergamos .[6] Počet príslušníkov polície Cyperskej republiky (ďalej len CYPOL), ktorí pracujú priamo na miestach priechodu, sa mierne znížil zo 67 (v roku 2008) na 63 (v roku 2009). V súvislosti s každodennými prechodmi osôb cez kontrolné miesta neboli hlásené žiadne vážne incidenty. 3.2. Nelegálna migrácia cez demarkačnú líniu Vysoký počet štátnych príslušníkov tretích krajín, ktorí nelegálne prekračujú líniu, vyvoláva aj naďalej vážne obavy. Podľa údajov, ktoré poskytla Cyperská republika, sa celkový počet nelegálnych prisťahovalcov zadržaných počas vykazovaného obdobia mierne znížil v porovnaní s rekordnou úrovňou v minulom roku (z 5 844 na 5 560) – príloha IV. CYPOL oznámila, že z týchto 5 560 nelegálnych prisťahovalcov vstúpilo priamo do oblastí kontrolovaných vládou iba 35, pričom 5 525 vstúpilo do oblastí kontrolovaných vládou cez demarkačnú líniu. Z týchto 5 525 nelegálnych prisťahovalcov CYPOL zadržala 5 347 osôb a polícia SBA 178 osôb, ktoré následne odovzdala CYPOL-u. CYPOL uviedla, že nelegálni prisťahovalci pochádzali najmä z týchto krajín: Sýria (48 %), Irán (9 %) a Predjordánsko a pásmo Gazy (9 %). Mnoho nelegálne vstupujúcich štátnych príslušníkov tretích krajín neskôr žiada o azyl (2 226 z 5 560). Podobne značný počet nelegálnych prisťahovalcov odišlo dobrovoľne (2 415 v porovnaní s 1 509 v minulom roku).[7] CYPOL určila vstupnú trasu do oblastí kontrolovaných vládou na základe rovnakých kritérií ako v predchádzajúcich rokoch[8], najmä prostredníctvom dokumentov a vyhlásení samotných prisťahovalcov. Pokiaľ ide o dokumenty, údaje CYPOL-u poukazujú na znepokojujúci trend, že 65 % (minulý rok 47 %) z týchto nelegálnych prisťahovalcov, ktorí podľa záznamov vstúpili do oblastí kontrolovaných vládou cez líniu (3 486 z 5 347), malo vo svojich pasoch tureckú (36 %) alebo turecko-cyperskú (28 %) vstupnú alebo výstupnú pečiatku[9], vízum vydané Tureckom, ktoré umožňuje prechod do severnej časti Cypru (1 %), alebo „vízum“ alebo „povolenie na pobyt“ vydané „Tureckou republikou Severný Cyprus“ (ďalej len TRNC) (0,2 %).[10] Na základe informácií poskytnutých orgánmi Cyperskej republiky sa zistilo, že v prípade 131 nelegálnych prisťahovalcov (väčšinou Sýrčanov a Iračanov) bol použitý priamy trajekt z Latakie v Sýrii do Famagusty v severnej časti Cypru, čím sa vyhli prechodu cez Turecko. Tieto orgány však majú podozrenie, že uvedenú trasu použilo oveľa viac nelegálnych prisťahovalcov. Osobitne ťažké je kontrolovať niekoľko nepovolených „miest priechodov“ v obci alebo v blízkosti obce Pergamos (ktorá sa nachádza čiastočne v SBA a čiastočne v severnej časti Cypru), ktoré miestni obyvatelia a poľnohospodári stále používajú. V tejto súvislosti správa SBA informovala Komisiu o tom, že polícia SBA, colné a prisťahovalecké oddelenie SBA a vojenské zložky Spojeného kráľovstva naďalej úzko spolupracujú v boji proti nelegálnemu prisťahovalectvu. Okrem toho colné a prisťahovalecké oddelenie SBA zriadilo osobitný spravodajský tím a prijalo sedem ďalších operačných úradníkov, hliadky sa spravidla konajú častejšie (spolu 2 816 hliadok počas vykazovaného obdobia), zabezpečila sa dodatočná odborná príprava a zakúpili sa rôzne technické zariadenia (najmä na nočné videnie). Správa SBA úspešne pokračuje aj vo výmene spravodajských informácií a udržiava dobrú spoluprácu s obidvomi stranami. Podľa informácií poskytnutých komunitou tureckých Cyperčanov nebol počas vykazovaného obdobia povolený vstup do severnej časti Cypru 2 713 štátnym príslušníkom tretích krajín (1 146 bolo z Turecka)[11]; 582 nelegálnych prisťahovalcov bolo zadržaných (väčšina z nich pochádzala zo Sýrie) a prijalo sa 564 rozhodnutí o návrate (hoci sa v skutočnosti žiadne deportácie neuskutočnili). Komisia aj naďalej vedie konštruktívny dialóg na pracovnej úrovni s príslušnými orgánmi Cyperskej republiky a správou výsostného územia. Uskutočnil sa spoločný seminár a ďalšie stretnutia zamerané najmä na problém nelegálnej migrácie cez líniu. Pri tejto príležitosti zástupcovia Cyperskej republiky informovali Komisiu o opatreniach prijatých počas vykazovaného obdobia. Medzi tieto opatrenia patrilo schválenie štvorročného strategického plánu (2008 – 2011) CYPOL-om, ktorého súčasťou je boj proti nelegálnej migrácii, využitie ďalších pracovníkov miestnych policajných staníc a ďalších policajných služieb pri hliadkach na línii[12], trvalá prítomnosť osobitného policajného oddielu v citlivej oblasti dedín Pergamos a Pyla , memorandum o porozumení, ktoré podpísala CYPOL a Cyperská národná garda v apríli 2009, ktoré je zamerané na užšiu spoluprácu a používanie dvoch helikoptér[13] pri dozore pozdĺž línie. Počas vykazovaného obdobia posilnila Cyperská republika aj SBA svoj dozor pozdĺž línie. Cyperská republika je naďalej opatrná, keďže chce zabrániť prijatiu akéhokoľvek opatrenia, ktoré by mohlo viesť k tomu, že by demarkačná línia získala podobu vonkajšej hranice. Počas vykazovaného obdobia sa neuskutočnila žiadna priama výmena informácií medzi komunitou gréckych Cyperčanov a komunitou tureckých Cyperčanov. V rámci Technického výboru pre trestné činy a trestné záležitosti, v ktorom sú zástupcovia oboch komunít a ktorý pôsobí pod záštitou OSN, sa však vodcovia oboch komunít v podstate dohodli na vytvorení jednotky na výmenu informácií. Kontrola na miestach priechodu sa hodnotí ako účinná. Vzhľadom na stále znepokojujúci vysoký počet nelegálnych prisťahovalcov je však Komisia toho názoru, že posilnený dozor nad líniou medzi miestami priechodu, ktorý vykonáva Cyperská republika podľa článku 3 GLR a správa výsostného územia podľa článku 2 ods. 5 GLR, významne prispeje k vyriešeniu problému nelegálnej migrácie do EÚ. Nemalo by sa brániť kontaktom medzi týmito dvoma komunitami. 4. Preprava tovarov cez líniu 4.1. Hodnota obchodu Podľa článku 8 nariadenia Komisie (ES) č. 1480/2004[14] Turecko-cyperská obchodná komora (ďalej len „TCCoC“) poskytovala Komisii každý mesiac informácie o druhu, objeme a hodnote tovarov, ku ktorým vydala sprievodné doklady. Orgány Cyperskej republiky informovali Komisiu v mesačných správach aj o druhu, objeme a hodnote tovarov, ktoré prešli cez líniu. Tieto správy sa týkali tovarov dovezených do oblastí kontrolovaných vládou cez priechody Pergamos a Strovilia, ktoré sú pod správou SBA. Podľa správ TCCoC predstavovala celková hodnota tovaru, ku ktorému počas vykazovaného obdobia vydala sprievodné dokumenty, sumu 8 573 421 EUR, pričom hodnota tovaru, s ktorým sa skutočne obchodovalo, bola 5 471 465 EUR.[15] V porovnaní s predchádzajúcim vykazovaným obdobím poukazujú údaje na zvýšenie celkovej hodnoty tovarov prepravených cez líniu. Podľa správ poskytnutých orgánmi Cyperskej republiky sa celková obchodná hodnota tovaru, ktorý skutočne prešiel cez líniu, zvýšila o viac ako tretinu na 6 111 030 EUR v porovnaní so 4 473 408 EUR v predchádzajúcom vykazovanom období. Je potrebné uviesť, že takmer 30 % celkovej obchodnej hodnoty pripadá na obchod so zemiakmi, ktorý tak tvorí hlavnú zložku nárastu obchodu cez demarkačnú líniu. V októbri 2008 prešiel cez líniu tovar v hodnote viac ako 830 000 EUR. To je najvyššia zaznamenaná úroveň od nadobudnutia účinnosti GLR. Hlavným produktom boli zemiaky v hodnote viac ako 450 000 EUR. Obchod cez demarkačnú líniu ako časť celkového obchodu komunity tureckých Cyperčanov neustále rástol, pričom v roku 2008 dosiahol rekordnú úroveň takmer 12 %. Hoci obchodovanie nie je zahrnuté do pôsobnosti GLR, možno uviesť, že obchodovanie smerom z oblastí kontrolovaných vládou do severnej časti Cypru dosiahlo podľa údajov Cyperskej obchodnej a priemyselnej komory vo vykazovanom období hodnotu 1 095 060 EUR v porovnaní s 1 015 340 EUR v predchádzajúcom období. Obchodovanie smerom z oblastí kontrolovaných vládou do severnej časti Cypru zostalo teda na približne rovnakej úrovni a predstavuje približne šestinu obchodu v opačnom smere (v predchádzajúcom vykazovanom období to bola stále približne jedna štvrtina).[16] Komunita tureckých Cyperčanov naďalej uplatňuje obchodný systém, ktorý v zásade „odzrkadľuje“ obmedzenia uvedené v nariadení o demarkačnej línii. Zmeny a doplnenia GLR z roku 2008 sa však neprejavili, najmä pokiaľ ide o zvýšenie bezcolných nástrojov pre cestujúcich zo 135 EUR na 260 EUR (pozri bod 1). Obchodný režim tureckých Cyperčanov sa nie vždy dôsledne dodržiava, čo bráni vytvoreniu trvalo udržateľných obchodných vzťahov. Tureckí Cyperčania otvorene uvádzajú, že hlavným dôvodom je ochrana miestneho hospodárstva. Napríklad niekoľkí turecko-cyperskí pestovatelia zemiakov nemohli v lete roku 2008 priviezť sadbové zemiaky cez demarkačnú líniu do severnej časti Cypru. Tento problém nebol tak veľký, aby mal výrazný vplyv na pestovanie zemiakov v tejto oblasti. 4.2. Druhy tovarov Údaje o druhoch obchodovaných tovarov naznačujú, že cez líniu smerom do oblastí kontrolovaných vládou prešiel len obmedzený počet nových produktov, pričom najvýznamnejším druhom tovaru boli čerstvé ryby. Rovnako ako v predchádzajúcom vykazovanom období predstavovala hlavnú skupinu produktov, s ktorými sa obchodovalo, zelenina pričom v tomto roku po nej nasledovali stavebné materiály a výrobky z kameňa.[17] Obchodovanie cez líniu vo vykazovanom období sa až na jednu výnimku realizovalo výhradne za účelom obchodovania v rámci ostrova. V máji 2008 prešli cez líniu vzorky pôdy a vody (bez obchodnej hodnoty), ktoré boli potom letecky zaslané do Nemecka za účelom vykonania testov. Pretrvávajú však podozrenia (o ktorých informovali Komisiu nezávislí odborníci vo fytosanitárnej oblasti), že zemiaky tureckých Cyperčanov, ktoré boli pôvodne deklarované ako zemiaky určené na spotrebu na Cypre, sa v oblastiach kontrolovaných vládou prebalili a predali do zahraničia. 4.3. Nezrovnalosti Od mája 2008 orgány Cyperskej republiky informovali o ôsmich prípadoch nezrovnalostí (zahŕňajúcich obchodnú hodnotu v celkovej výške 7 166 EUR), pri ktorých nebola povolená preprava cez líniu. V troch prípadoch boli zhabané a zničené čerstvé ryby, pretože veterinárne orgány Cyperskej republiky zistili, že tieto zásielky nespĺňali normy bezpečnosti potravín (celková súvisiaca obchodná hodnota 2 137 EUR). Medzi ďalšie dôvody odmietnutia tovaru patrila skutočnosť, že výrobky nespĺňali požiadavky označovania (napríklad stavebné materiály a káble), riziko prenosu nákazlivých chorôb (listy viniča) a zákaz obchodovania s citrusovým, eukalyptovým a borovicovým drevom. Komisia okrem toho po zistení rizika prenosu krívačky a slintačky zakázala v apríli 2009 obchodovanie so senom a slamou cez demarkačnú líniu. Niektorí poslanci počas diskusie v Parlamente Cyperskej republiky v apríli 2009 tvrdili, že nariadenie o demarkačnej línii sa zneužíva na dovoz výrobkov z Turecka. Príslušné orgány Cyperskej republiky toto tvrdenie prešetrujú. Komisia nebola v rámci mesačných správ, ani prostredníctvom iných oficiálnych kanálov upozornená na žiadne potvrdené prípady nezrovnalostí. 4.4. Pozitívny vývoj týkajúci sa pohybu tovaru Počas vykazovaného obdobia prispel pozitívny vývoj k zrušeniu prekážok, ktoré predtým obmedzovali obchodovanie cez líniu. Súčasťou tohto vývoja sú tieto fázy: - V marci roku 2009 vydali vodcovia komunity gréckych Cyperčanov a komunity tureckých Cyperčanov pri príležitosti akcie, ktorú spoločne zorganizovala TCCoC a Cyperská obchodná a priemyselná komora (CCCI), spoločné vyhlásenie podporujúce obchodovanie cez demarkačnú líniu[18]. - Na tej istej akcii sa začal projekt financovaný zo strany UNDP-ACT s názvom „Interdependence“, ktorého cieľom je zvýšiť obchodovanie a spoluprácu v oblasti obchodu v rámci ostrova, posilniť hospodársku nezávislosť, podporiť plánovanie spolupráce a vytvoriť viac príležitostí pre partnerstvá. - Pokračovali „stretnutia za okrúhlym stolom“ troch komôr (CCCI, TCCoC a Cypersko-tureckej priemyselnej komory, CTCI). - Pod záštitou projektu EDGE financovaného úradom USAID sa uskutočnili rôzne akcie zamerané na podporu obchodovania cez demarkačnú líniu. Medzi tieto akcie patrilo zjednodušenie nákupu sadbových zemiakov a poľnohospodárskych strojov tureckými Cyperčanmi, podrobné obchodné analýzy zamerané na zistenie ďalšieho obchodného potenciálu, spustenie a podpora interaktívnej webovej stránky (webového portálu „sieť cyperských výrobcov“) a pomoc pri prípravných prácach na zavedení arbitrážneho mechanizmu v oboch komunitách na demarkačnej línii. - Obchod so zemiakmi pokračoval bez problémov na vysokej úrovni. 4.5. Pretrvávajúce prekážky a problémy týkajúce sa pohybu tovarov Napriek tomuto pozitívnemu vývoju stále existuje niekoľko prekážok obchodovania cez demarkačnú líniu. Od minulého roka nemožno hovoriť o žiadnom pokroku v otázke dopravy.[19] Obchodné vozidlá tureckých Cyperčanov a najmä nákladné autá a autobusy sa stále nemôžu voľne pohybovať po ostrove. Väčšia flexibilita na oboch stranách by v tejto súvislosti prispela k posilneniu hospodárskej spolupráce. Žiadny pokrok sa nedosiahol, ani pokiaľ ide o ďalšie prekážky obchodovania, o ktorých Komisiu informovala Turecko-cyperská obchodná komora. Turecko-cyperskí obchodníci naďalej hlásili problémy so zásobovaním supermarketov a propagovaním svojich výrobkov a služieb v tlači v oblastiach kontrolovaných vládou. Zdá sa, že medzi určitými kupujúcimi južne od demarkačnej línie stále pretrváva psychologická bariéra, ktorá im bráni nakupovať výrobky tureckých Cyperčanov, ak sú takto označené, pričom táto bariéra je menej výrazná, keď sa výrobky (znovu) zabalia bez uvedenia presného pôvodu.[20] [21] Pokiaľ ide o medzinárodný obchodný veľtrh na Cypre v roku 2009, uvádza sa, že účasť tureckých Cyperčanov bola veľmi obmedzená. Pašovanie tovaru za líniu je aj naďalej častým javom (aj keď pravdepodobne na mierne nižšej úrovni v dôsledku zníženia cenových rozdielov). V neformálnych komentároch a správach v tlači[22] sa stále poukazuje na to, že hodnota pašovaného tovaru niekoľkokrát presahuje hodnotu legálneho obchodu. Na základe údajov o tovaroch zhabaných colnými úradmi Cyperskej republiky a SBA zostávajú najviac pašovanými tovarmi cigarety a iné formy tabaku; medzi ďalšie pašované tovary patria obchodné množstvá čerstvých rýb a slimákov. Problém pašovania tovarov zvýrazňuje potrebu účinného dozoru Vlády Cyperskej republiky a správy SBA pozdĺž línie. Okrem toho by bol pravdepodobne užitočný aj prísnejší dozor správy výsostného územia nad druhom a množstvom tovaru dodávaného turecko-cyperskému obyvateľstvu obce Pyla nachádzajúcej sa v ochrannom pásme (článok 4 ods. 10 GLR) a prísnejšie kontroly neformálnych „miest priechodov“ v dedine Pergamos alebo v jej blízkosti. 4.6. Zjednodušenie podmienok obchodovania Na zjednodušenie obchodovania s určitými výrobkami boli prijaté tieto opatrenia: Zemiaky Zemiaky nepodliehajú clu, ku každému nákladu však musí byť pripojená správa z fytosanitárnej inšpekcie vypracovaná nezávislými odborníkmi vo fytosanitárnej oblasti v súlade s prílohou III k nariadeniu Komisie (ES) č. 1480/2004[23]. Aby sa uľahčilo obchodovanie so zemiakmi cez líniu, Komisia zabezpečila stálu prítomnosť týchto odborníkov počas dvoch hlavných období zberu úrody. Vzhľadom na zvyšujúci sa dopyt po službách týchto odborníkov Komisia vymenovala sedem ďalších nezávislých odborníkov vo fytosanitárnej oblasti, aby pomohli vykonať kontroly zemiakov. Citrusové plody V októbri 2008 prešla cez líniu vôbec prvá významnejšia zásielka citrusových plodov. Po nej nasledovalo niekoľko zásielok a existuje potenciál na ďalší rast. Med a ryby Obchod s čerstvými rybami sa začal koncom júna 2008 a napriek určitým počiatočným problémom bol nakoniec úspešný. V apríli 2009 sa cez líniu predali ryby v hodnote viac ako 82 000 EUR. Nezávislí odborníci členských štátov vymenovaní Komisiou v súlade s prílohou I k rozhodnutiu Komisie 2007/330/ES[24] skontrolovali ďalšie turecko-cyperské rybárske plavidlá. Obchod s medom sa počas vykazovaného obdobia nemohol začať z dôvodu ochrany spotrebiteľov a zdravia, keďže analýza vzoriek medu priniesla nevyhovujúce výsledky. Paradajky a cibuľa Na podporu snahy TCCoC o zlepšenie sledovateľnosti a dozoru vykonali nezávislí odborníci z členských štátov náhodné kontroly na mieste, aby posúdili príslušnú celkovú úrodu. 5. Závery Kontrola demarkačnej línie na povolených miestach priechodu je uspokojivá. Počas vykazovaného obdobia Cyperská republika aj výsostné územie Spojeného kráľovstva posilnili svoj dozor pozdĺž demarkačnej línie. Počet štátnych príslušníkov tretích krajín, ktorí prekračujú líniu nelegálne, je však stále problémom, ktorý vyvoláva vážne obavy, hoci celkový počet zadržaných nelegálnych prisťahovalcov sa počas vykazovaného obdobia v porovnaní s rekordnou úrovňou v minulom roku mierne znížil. Komisia odhaduje, že ďalšie posilnenie dozoru Cyperskej republiky a správy výsostného územia nad líniou medzi miestami priechodu by významne prispelo k vyriešeniu problému nelegálnej migrácie. Cyperská republika je naďalej opatrná, keďže chce zabrániť prijatiu akéhokoľvek opatrenia, ktoré by mohlo viesť k tomu, že by demarkačná línia získala podobu vonkajšej hranice. Pokiaľ ide o tovary prechádzajúce cez demarkačnú líniu, v porovnaní s predchádzajúcim vykazovaným obdobím oznámené údaje opäť poukazujú na zvýšenie celkovej hodnoty tovarov prechádzajúcich cez líniu. Podľa správ, ktoré poskytli orgány Cyperskej republiky, sa celková obchodná hodnota tovarov, ktoré prešli cez líniu, zvýšila o viac ako tretinu a predstavovala sumu približne 6 111 030 EUR v porovnaní so 4 473 408 EUR v predchádzajúcom vykazovanom období. Takmer 30 % tvoril obchod so zemiakmi. Minuloročné zmeny a doplnenia GLR sa vykonali bez problémov. Neviedli však k výraznému zvýšeniu obchodu a poskytovania služieb tureckými Cyperčanmi cez líniu. Celková škála obchodovania cez demarkačnú líniu zostáva naďalej obmedzená, čiastočne v dôsledku obmedzeného rozsahu pôsobnosti samotného nariadenia. Podiel obchodu cez demarkačnú líniu na celkovom obchode tureckých Cyperčanov sa však zvýšil.[25] Bol zaznamenaný pozitívny vývoj v pohybe tovarov. Prekážky obchodovaniu cez demarkačnú líniu však pretrvávajú. Obchodné vozidlá tureckých Cyperčanov, najmä nákladné autá a autobusy, sa nemôžu voľne pohybovať po ostrove. Okrem toho sa nedosiahol žiadny pokrok, pokiaľ ide o ďalšie prekážky obchodovania. Nakoniec sa zdá, že pašovanie tovaru cez líniu je naďalej rozšíreným javom. Komisia prijala rôzne opatrenia zamerané na zjednodušenie obchodovania cez líniu, najmä obchodovania so zemiakmi, citrusovými plodmi a rybami. Celkový záver je taký, že nariadenie o demarkačnej línii naďalej poskytuje pracovný základ umožňujúci pohyb osôb a tovarov do oblastí kontrolovaných vládou Cyperskej republiky. Komisia bude naďalej monitorovať uplatňovanie tohto nariadenia. [1] Ú. v. EÚ L 161, 30.4.2004, s. 128. Nariadenie naposledy zmenené a doplnené nariadením Rady (ES) č. 587/2008 (Ú. v. EÚ L 163, 24.6.2008, s. 1). [2] Ú. v. EÚ L 163, 24.6.2008, s. 1. Nariadenie Rady (ES) č. 587/2008 zo 16. júna 2008, ktorým sa mení a dopĺňa nariadenie (ES) č. 866/2004. [3] Ďalej len SBA – Sovereign Base Area. [4] Podľa štatistických údajov, ktoré poskytla Cyperská republika, bol priemerný mesačný tok vozidiel gréckych Cyperčanov do severnej časti Cypru do novembra 2007 50 000 až 60 000, a potom sa výrazne znížil na približne jednu tretinu (15 000 až 20 000 vozidiel) a udržal sa na tejto nízkej úrovni, vrátane počas tohto vykazovaného obdobia. K tomuto poklesu došlo najmä preto, že od novembra 2007 boli z vykazovaných štatistík vylúčené vozidlá, ktoré použili priechody Pergamos a Strovilia (obidva sú pod správou SBA). [5] Orgány Cyperskej republiky neuchovávajú záznamy o návrate gréckych Cyperčanov do oblastí kontrolovaných vládou a o návrate tureckých Cyperčanov do severnej časti Cypru (pozri prílohu VII). [6] Podľa informácií, ktoré poskytla komunita tureckých Cyperčanov, počas vykazovaného obdobia prešlo 645 091 gréckych Cyperčanov v 200 892 vozidlách z oblastí kontrolovaných vládou do severnej časti Cypru a 1 708 919 tureckých Cyperčanov v 645 303 vozidlách prešlo zo severnej časti Cypru do oblastí kontrolovaných vládou. [7] Pozri prílohu VI. [8] Pozri najmä minuloročnú správu o demarkačnej línii (oznámenie Komisie z 27.8.2008, KOM(2008) 529 v konečnom znení), strana 4. [9] Percentá sa vypočítali ako položky tvoriace spolu 65 %. [10] Pozri prílohy VI a VIII. [11] Pričom iba 17 z nich na miestach priechodu demarkačnej línie. [12] Pri hliadkach na línii medzi miestami priechodu odpracovalo 328 (minulý rok 241) príslušníkov miestnej polície spolu 129 osobohodín denne (minulý rok 110); (k tomuto zvýšeniu došlo čiastočne v dôsledku zintenzívnenia povinnosti poskytovať informácie). Okrem toho ďalšie policajné služby uskutočňujú osobitné operácie, ako aj pravidelné a náhodné hliadky. [13] Počas vykazovaného obdobia absolvovali dve helikoptéry (v predchádzajúcom roku jedna) spolu 100 hodín hliadkových letov pozdĺž línie (minulý rok 90 hodín). [14] Nariadenie Komisie (ES) č. 1480/2004 z 10. augusta 2004, Ú. v. EÚ L 272, 20.8.2004, s. 3. [15] Pozri prílohy I, II a III. [16] Štatistické údaje o platbách kreditnými kartami však naznačujú, že tureckí Cyperčania minuli niekoľko miliónov eur (a vynakladajú stále viac) v supermarketoch a iných obchodoch v oblastiach kontrolovaných vládou, čo sa neodráža v oficiálnych štatistikách o demarkačnej línii. [17] Pozri prílohy IV a V. [18] Spoločné vyhlásenie môžete nájsť na adrese http://www.ktto.net/interdependence/index.html [19] Podrobnejšie analýzy nájdete v minuloročnej správe o demarkačnej línii. [20] Viac podrobností nájdete v dokumente autorov Mete Hatay, Fiona Mullen, Julia Kalimeri „Intra-island trade in Cyprus – Obstacles, oppositions and psychological barriers“, Prio Cyprus Centre 2008. [21] Túto skutočnosť potvrdzujú aj nezávislí odborníci vo fytosanitárnej oblasti. [22] Pozri napríklad vyhlásenia predsedu CCCI uverejnené v cyperskej tlači 12. a 13. januára 2009. [23] Nariadenie Komisie (ES) č. 1480/2004 z 10. augusta 2004, Ú. v. EÚ L 272, 20.8.2004, s. 3. [24] Rozhodnutie Komisie 2007/330/ES zo 4. mája 2007, Ú. v. EÚ L 123, 12.5.2007, s. 30. [25] Počas piatich rokov od zavedenia GLR sa podiel zvýšil z približne 2 % na 10 %. Ročná hodnota vývozov tureckých Cyperčanov sa odhaduje na približne 50 miliónov EUR.